พระเทพเสนาบดี(ประเทือง อาภาธโร) เจ้าอาวาสวัดกวิศราราม เจ้าคณะจังหวัดลพบุรี กล่าวว่า คณะสงฆ์ลพบุรี ร่วมกับพศจ. ลพบุรี และจังหวัดลพบุรี ได้ส่งเสริมให้ประชาชนในพื้นที่จังหวัดลพบุรี และนักเรียนในโรงเรียนการกุศลของวัดในพระพุทธศาสนา เช่น โรงเรียนวินิตศึกษา ในพระบรมราชูปถัมภ์ เป็นต้น เป็นจิตอาสาได้ฝึกทำดอกไม้จันทน์ในรูปแบบต่างๆ โดยเฉพาะดอกพิกุล ซึ่งเป็นดอกไม้ประจำจังหวัดลพบุรี เพื่อแสดงออกถึงความรักและถวายพระราชกุศลต่อพระบาทสมเด็จพระปรมินทรมหาภูมิพลอดุลยเดช ซึ่งพระองค์ทรงมีพระมหากรุณาธิคุณต่อชาวลพบุรี โดยในวันที่ 25 กรกฎาคม 2512 พระองค์ได้เสร็จพระราชดำเนินทรงยกช่อฟ้าวัดกัทลีพนาราม และทรงเยี่ยมเยียนพสกนิกรในพื้นที่จังหวัดลพบุรี ทำให้ชาวลพบุรีซาบซึ่งในพระมหากรุณาธิคุณของพระองค์ที่มีต่ออาณาประชาราษฎร์ ดังนั้น การทำดอกไม้จันทน์ของชาวลพบุรีครั้งนี้ จะเป็นการร่วมร้อยดวงใจถวายแด่พระองค์ท่าน ซึ่งตั้งใจจะทำดอกไม้จันทน์ให้ได้มากกว่า 99,999 ดอก เพื่อถวายพระราชกุศลในครั้งนี้